สศค.แถลงรายงานภาวะเศรษฐกิจการคลัง54
คลัง ฐานะภาครัฐกระอัก รายจ่ายพุ่งกว่า 3 ล้านล้าน ทำยอดขาดดุลเพิ่มกว่า 2.07 แสนล้านบาท
30 ธ.ค. 2554

คลัง ฐานะภาครัฐกระอัก รายจ่ายพุ่งกว่า 3 ล้านล้าน ทำยอดขาดดุลเพิ่มกว่า 2.07 แสนล้านบาท
นายสมชัย สัจจพงษ์ ผู้อำนวยการสำนักงานเศรษฐกิจการคลัง  ( สศค. )  ในฐานะโฆษกกระทรวงการคลัง เปิดเผยว่า ฐานะการคลังของภาครัฐบาล (รัฐบาล และองค์กรปกครองส่วนท้องถิ่น) ตามระบบ สศค. (GFS) ในปีงบประมาณ 2554  ขาดดุล 2.07 แสนล้านบาท เพิ่มขึ้นจากปีที่แล้วถึง 1.55 แสนล้านบาท ซึ่งเป็นไปตามการดำเนินนโยบายการคลังเพื่อการกระตุ้นเศรษฐกิจของประเทศ
ทั้งนี้ ในปีงบประมาณ 2554 ภาครัฐบาลมีรายได้ทั้งสิ้น 2.822  ล้านล้านบาท คิดเป็น 26.5 % ของ GDP  เพิ่มขึ้นจากปีที่แล้ว 2.22  แสนล้านบาท หรือ 8.5 % เนื่องจากการจัดเก็บรายได้ของรัฐบาลเพิ่มขึ้นมาก 
ขณะที่รายจ่ายภาครัฐบาลมีจำนวน 3.03  ล้านล้านบาท สูงกว่าปีที่แล้ว 3.77 แสนล้านบาท หรือ 14.2 %  เนื่องจากภาครัฐบาลได้กระตุ้นเศรษฐกิจผ่านการใช้จ่ายของรัฐบาลและกองทุนนอกงบประมาณที่เพิ่มขึ้นจากช่วงเดียวกันปีที่แล้วถึง 23.7 % และ 20.6 %  ตามลำดับ แม้การเบิกจ่ายจากแผนปฏิบัติการไทยเข้มแข็งจะลดน้อยลง แต่ก็ส่งผลให้ดุลการคลังภาครัฐบาลขาดดุลจำนวน 2.07  แสนล้านบาท สูงกว่าปีที่แล้วที่ขาดดุล 5.27  หมื่นล้านบาท หรือเท่ากับขาดดุลเพิ่มขึ้นถึง 1.54 แสนล้านบาท 
 “ การขาดดุลการคลังของภาครัฐบาลในปีงบประมาณ 2554 เพราะมีรายจ่ายที่ขยายตัวในอัตราที่สูงเพื่ออัดฉีดเม็ดเงินเข้าสู่ระบบเศรษฐกิจ เป็นไปตามแนวทางการดำเนินนโยบายการคลังของรัฐบาลผ่านมาตรการเพื่อการฟื้นฟูและกระตุ้นเศรษฐกิจที่ช่วยสนับสนุนให้เศรษฐกิจขยายตัวอย่างยั่งยืน ” นายสมชัยกล่าว